**Ministru kabineta noteikumu projekta**

**“Grozījumi Ministru kabineta 2016. gada 5. jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir veicināt efektīvāku valsts budžeta mērķdotācijas pedagogu darba samaksai izlietojumu pašvaldībās. Ministru kabineta noteikumi stāsies spēkā 2020. gada 1. septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 5. jūlija noteikumos Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs”” (turpmāk – noteikumu projekts) izstrādāts pēc Izglītības un zinātnes ministrijas (turpmāk – ministrija) iniciatīvas, ņemot vērā veikto finanšu analīzi par valsts budžeta finansējumu pedagogu darba samaksai un valsts sociālās apdrošināšanas obligātajām iemaksām (turpmāk – mērķdotācija) izlietojumu pašvaldību vispārējās pamatizglītības un vispārējās vidējās izglītības iestādēs saskaņā ar Valsts izglītības informācijas sistēmā (turpmāk – VIIS) 2019./2020. mācību gadam apstiprinātajām pedagogu tarifikācijām, kā arī ņemot vērā citos normatīvajos aktos pieņemtās normas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 5. jūlija noteikumi Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” (turpmāk – noteikumi Nr. 447) nosaka kārtību, kādā aprēķina un sadala mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu, kā arī valsts augstskolu vispārējās vidējās izglītības iestāžu pedagogu darba samaksai.  Iekļaujošas izglītības īstenošanas kontekstā, kā to paredz Izglītības attīstības pamatnostādņu 2014.-2020. gadam (turpmāk – pamatnostādnes) 1. mērķis “Paaugstināt izglītības vides kvalitāti, veicot satura pilnveidi un attīstot atbilstošu infrastruktūru” un plānotie pasākumi (1.4. rīcības virziens “Iekļaujošās izglītības principa īstenošana un sociālās atstumtības riska mazināšana”), nebūtu veicināma izglītojamo segregācija attiecībā uz viņa spēju, sasniegumu līmeņa ierobežošanu. Tādējādi tiek veicināta izglītojamo ar speciālām vajadzībām iekļaušana vispārējās izglītības iestādēs. Mācību procesa organizācija darbā ar iekļautajiem izglītojamajiem prasa papildu prasmes, sagatavošanās mācību procesam ir laikietilpīgāka, mācību procesa vadīšana ir sarežģītāka. Šobrīd noteikumu Nr. 447 7.2. apakšpunktā ir noteikts, ka, aprēķinot valsts budžeta mērķdotāciju pedagogu darba samaksai, skolēnu (bērnu) skaitam, kas apgūst speciālās izglītības programmas speciālās izglītības klasēs (grupās) vai integrēti vispārējās izglītības iestādēs, piemēro koeficientu 2, tādējādi ir iespējams nodrošināt izglītojamam lielāku atbalstu sekmīgai izglītības ieguvei. 2019. gadā ministrijā tika izveidota starpinstitucionālā darba grupa, kura vērtēja atbalsta pasākumu nodrošināšanu izglītojamiem speciālās izglītības programmās. Darba grupa rosināja diferencēt aprēķināto koeficientu atkarībā no speciālās izglītības programmas.  Analizējot statistikas datus VIIS uz 2019. gada 1. septembri, secinām, ka izglītojamo skaits speciālās izglītības programmās ir šāds:   * pašvaldību pamata un vidējās izglītības iestādēs 1.-12. klasēs – 6 599 (kas sastāda 3,3 % no kopējā izglītojamo skaita), un 368 izglītības iestādēs tiek iekļauti izglītojamie speciālās izglītības programmās; * pašvaldību vispārējās izglītības iestāžu pirmsskolas izglītības programmās (bērniem no piecu gadu vecuma) – 1 539 (3,9% no kopējā bērnu skaita), un 129 izglītības iestādē tiek iekļauti bērni speciālās izglītības programmās (gan pirmsskolas izglītības iestādēs, gan vispārējās izglītības iestāžu grupās).   Aprēķinot mērķdotāciju izglītojamo ar speciālām vajadzībām skaitam skolā piemēro šādus koeficientus atbilstoši speciālās izglītības programmai:  • izglītojamiem speciālās izglītības programmās izglītojamiem ar fiziskās attīstības traucējumiem, somatiskām saslimšanām, valodas traucējumiem, mācīšanās traucējumiem, garīgās veselības traucējumiem (izglītības programmas kodu attiecīgie cipari 53, 54, 55, 56, 57) – tiek saglabāts koeficients 2;  • izglītojamiem speciālās izglītības programmās izglītojamiem ar redzes traucējumiem, dzirdes traucējumiem, garīgās attīstības traucējumiem un bērniem no piecu gadu vecuma speciālās pirmsskolas izglītības programmās izglītojamiem ar jauktiem attīstības traucējumiem ( izglītības programmas kodu attiecīgie cipari 51, 52, 58, 56) – tiek piemērots koeficients 3;  • izglītojamiem speciālās izglītības programmās izglītojamiem ar smagiem garīgās attīstības traucējumiem vai vairākiem smagiem attīstības traucējumiem ( izglītības programmas koda attiecīgie cipari 59) – tiek piemērots koeficients 5.  Koeficienta palielināšana skolēnu skaitam, kas apgūst speciālās izglītības programmas speciālās izglītības klasēs (grupās) vai iekļaujoši vispārējās izglītības iestādē ir motivējošs faktors izglītības iestādēm, lai īstenotu pamatnostādnēs noteikto izglītības attīstības politikas virsmērķi – kvalitatīva un iekļaujoša izglītības personības attīstībai, cilvēku labklājībai un ilgtspējīgai valsts izaugsmei.  Attiecīgi ar noteikumu projektu tiek grozīts noteikumu Nr. 447 7.2. apakšpunkts.  Ministru kabineta 2016. gada 5. jūlija noteikumu Nr. 445 “Pedagogu darba samaksas noteikumi” 4. pielikuma 3. punktā ir noteikts, ka piemaksu par darbu īpašos apstākļos vispārējās izglītības iestāžu skolotājiem, kuri izglītības programmas īsteno ieslodzījuma vietās, nosaka 30% apmērā no mēneša darba algas. Aprēķinot finansējumu pedagogu darba samaksai saskaņā ar noteikumiem Nr. 447, netiek atsevišķi izdalīts finansējums tieši šo skolotāju piemaksām, bet gan minētās piemaksas tiek finansētas no tiem finanšu līdzekļiem, kas izglītības iestādei piešķirti papildus (ne mazāk kā 14,5%). Tieslietu ministrijas organizētajās sanāksmēs (2019. gada vasarā un 2020. gada 24. aprīlī) Ieslodzījumu vietu pārvalde un ieslodzīto izglītošanā iesaistīto 7 pašvaldības skolu pārstāvji izteica lūgumu atsevišķi aprēķināt mērķdotāciju skolotāju, kuri izglītības programmas īsteno ieslodzījuma vietās, piemaksām. Ņemot vērā minēto lūgumu, tiek noteikts, ka izglītojamo skaitam, kuri vispārējās izglītības programmas apgūst ieslodzījuma vietās, piemēro koeficientu 1,3, kas nodrošinās nepieciešamo mērķdotāciju, lai skolotājiem nodrošinātu piemaksu 30% apmērā no darba algas. Attiecīgi tiek papildināti noteikumi Nr. 447 ar 7.4.1 apakšpunktu.  Noteikumu Nr. 447 7.5. apakšpunktā noteikts, ka valsts ģimnāziju īstenotajās programmās skolēnu skaitam piemēro koeficientu 1,1. Saskaņā ar VIIS datiem, 2019./2020. mācību gadā ir 30 valsts ģimnāzijas, kurās mācās 15 103 skolēni (7,6% no kopējā izglītojamo skaita): 1.-6. klasē – 1 360, 7.-9. klasē – 6594, 10.-12 .klasē – 7149. Šobrīd jau četras valsts ģimnāzijām (Jūrmala Valsts ģimnāzija, Bauskas Valsts ģimnāzija, Gulbenes novada valsts ģimnāzija, Mārupes Valsts ģimnāzija) pašvaldības ir pievienojušas klāt arī sākumskolas, kur attiecīgi visam skolēnu skaitam piemēro koeficientu 1,1 un šobrīd tiek īstenotas arī ir vispārējās izglītības programmas ar atsevišķu mācību priekšmetu padziļinātu apguvi, attiecībā uz kurām tiek piemērots augstāks koeficients. Arī izstrādājot Ministru kabineta noteikumu projektu par kritērijiem un kārtību, kādā tiek piešķirts un anulēts valsts ģimnāzijas statuss, uzsvars tiek likts uz vidējo izglītības posmu, gan skolēnu skaitu 10.-12.klasēs piepildījumu, gan 12.klases centralizēto eksāmenu rezultātiem, gan arī citu vispārējās vidējās izglītības iestāžu pedagogu profesionālās kompetences pilnveidi. Ņemot vērā minēto ir rosinājums:   * paaugstinātu koeficientu piemērot tikai skolēnu skaitam 10.-12. klasēs (šāda koeficienta izmaiņas negatīvu ietekmi atstātu uz valsts ģimnāzijām, kurām šobrīd ir 1.-9. klase, kur tika aprēķināts koeficients 1,1); * paaugstināt koeficientu skolēnu skaitam 10.-12. klasēs līdz 1,22, tādējādi skolām netiek samazināts finansējums.   Attiecīgi tiek grozīts noteikumu Nr. 447 7.5. apakšpunkts.  Vairākas speciālās izglītības iestādes 2019./2020. mācību gadā īsteno tikai tādas speciālās izglītības programmas, kas saskaņā ar Vispārējā izglītības likuma 51. panta piektajā daļā noteikto ar 2020. gada 1. septembri īstenojamas iekļaujoši. Minētās izglītības iestādes ir Rīgas 66. speciālā vidusskola (speciālās izglītības programma izglītojamiem ar fiziskās attīstības traucējumiem), Rīgas sākumskola “Valodiņa” (speciālās izglītības programma izglītojamiem ar valodas traucējumiem), Rīgas Valda Avotiņa pamatskola - attīstības centrs (speciālās izglītības programma izglītojamiem ar mācīšanās traucējumiem un speciālās izglītības programma izglītojamiem ar valodas traucējumiem). Tā kā nosauktās skolas pēc 2020. gada 1. septembra neatbildīs Vispārējā izglītības likuma 51. panta piektās daļas regulējumam, pašvaldībai jāpieņem lēmums par speciālās izglītības iestādes veida maiņu no speciālās izglītības iestādes uz vispārējās izglītības iestādi (kas nav speciālās izglītības iestāde vai sociālas korekcijas izglītības iestāde) līdz 2020. gada 31. augustam. Vispārējās izglītības iestādei valsts mērķdotāciju pedagogu, tai skaitā atbalsta personāla, darba samaksai aprēķina saskaņā noteikumiem Nr. 447, kas nozīmē, ka, piemērojot noteikumus Nr. 447, būtiski samazināsies mērķdotācija atbalsta personāla (skolotāju logopēdu, izglītības psihologu, pedagoga palīgu) darba samaksai. Lai nodrošinātu iespēju izglītojamiem ar speciālām vajadzībām saņemt atbalsta personāla palīdzību iepriekšējā apjomā un dotu laiku pašvaldībai risināt jautājumu par minēto skolu tālāku attīstību kopējā pašvaldības skolu tīkla pilnveides pasākumu kontekstā, attiecīgi noteikumu projekts paredz grozīt noteikumu Nr. 447 16 .punktu, papildinot to ar otru teikumu, kas nosaka, ja pašvaldība līdz 2020. gada 31. augustam ir pieņēmusi lēmumu par speciālās izglītības iestādes veida maiņu no speciālās izglītības iestādes uz vispārējās izglītības iestādi un izglītības iestāde pēc minētā datuma turpina īstenot speciālās izglītības programmas, tad mērķdotāciju pedagogu darba samaksai no 2020. gada 1. septembra līdz 2023. gada 31. augustam aprēķina saskaņā ar noteikumos Nr. 477 noteikto.    Saskaņā ar Vispārējās izglītības likuma pārejas noteikumu 42. punktu izglītības iestādes, kuras 2020. gada 1. februārī īsteno profesionāli orientēta virziena pamatizglītības programmas un pamatizglītības programmas ar padziļinātu mācību priekšmetu apguvi un saņem papildu valsts budžeta finansējumu šo programmu īstenošanā iesaistīto pedagogu darba samaksai, ir tiesīgas turpināt saņemt šo finansējumu līdz 2023. gada 31. augustam atbilstoši tiesiskajam regulējumam, kas ir spēkā 2020. gada 31. janvārī. Noteikumu Nr. 447 18.1. apakšpunkts paredz, ka līdz 2020. gada 31. augustam no mērķdotācijas finansē profesionāli orientēta virziena pamatizglītības programmas ar padziļinātu mācību priekšmetu (izņemot mūziku) mācīšanu, skolēnu skaitam piemērojot koeficientu 1,2, ja šo programmu īstenošana sākta ne vēlāk kā 2014. gada 1. septembrī. Lai nodrošinātu vieglāku normatīvā regulējuma uztveramību, noteikumu projekts paredz grozīt noteikumu Nr. 447 18. punktu, atbilstoši Vispārējās izglītības likuma pārejas noteikumu 42. punktam uzsverot, ka attiecīgās izglītības programmas var tikt finansētas līdz 2023. gada 31. augustam (vienlaikus ievērojot Vispārējās izglītības likuma pārejas noteikumu 42. punktā norādīto ierobežojumu, ka tas attiecināms uz izglītības iestādēm, kuras 2020. gada 1. februārī īsteno attiecīgās izglītības programmas un saņem papildu valsts budžeta finansējumu to īstenošanai). Tādējādi noteikumos Nr. 447 tiktu pārskatāmāk regulēts jautājums par turpmāko finansējumu minēto izglītības programmu īstenošanai, ņemot vērā to, ka šobrīd to 18. punktā noteiktais konkrētais termiņš – 2020. gada 31. augusts – vairs neatbilst regulējumam Vispārējās izglītības likumā.  Vispārējās izglītības likuma 30. pantā, kas stāsies spēkā 2023.gada 1. septembrī, ir noteikts, ka izglītības iestāde var īstenot tās izstrādātu pamatizglītības programmu, kas kādā no mācību jomām vai daļā no jomas nosaka augstākus izglītības satura apguves plānotos rezultātus par valsts vispārējās izglītības standartā noteiktajiem vispārējās izglītības obligātā satura apguves plānotajiem rezultātiem. Attiecīgi izglītības iestāde ir tiesīga pretendēt uz papildu valsts budžeta finansējumu šādas izglītības programmas īstenošanā iesaistīto pedagogu darba samaksai, ja pamatizglītības programma, kā arī sasniegtie rezultāti izglītības satura apguvē triju gadu periodā attiecīgajā mācību jomā atbilst Ministru kabineta prasībām. Paralēli tiek veikti grozījumi Ministru kabineta 2018. gada 27. novembra noteikumos Nr. 747 “Noteikumi par valsts pamatizglītības standartu un pamatizglītības programmu paraugiem” (turpmāk – noteikumi Nr.747). Šobrīd noteikumos Nr.447 ir noteikts, ka valsts apstiprinātā finansējuma ietvaros piemēro papildu koeficientu profesionāli orientēta virziena pamatizglītības programmām, ja izglītības iestāde ir iesniegusi Izglītības un zinātnes ministrijā licencētu profesionāli orientēta virziena pamatizglītības programmu ar atbilstošu mācību priekšmetu stundu plānu, informāciju par apmaksājamo stundu skaitu, prognozējamo skolēnu skaitu, kā arī programmas īstenošanai nepieciešamajiem resursiem. Savukārt noteikumi Nr. 747, kuri stāsies spēkā šī gada 1. septembrī, vairs neparedz profesionāli orientēta virziena programmas. Lai izglītības iestādes varētu turpināt izstrādāto programmu īstenošanu atbilstoši pamatizglītības standartam, kurš stāsies spēkā 2020.gada 1. septembrī, noteikumi Nr.747 ir papildināti ar normu, kas nosaka prasības pamatizglītības programmu izstrādei ar augstākiem plānotajiem rezultātiem. Īstenojot izglītības programmas ar augstākiem sasniedzamiem rezultātiem, izglītības iestādēm, lai saņemtu papildu finansējumu, trīs gadu periodā ir jāuzrāda konkrēti sasniegtie rezultāti pamatizglītības programmās ar augstākiem plānotajiem rezultātiem. Ņemot vērā, ka šobrīd ir grūti prognozēt iespējamo pamatizglītības programmu ar augstākiem plānotajiem rezultātiem, kā arī izglītojamo skaitu tajā, kas ir tieši saistīts ar papildu finansējuma aprēķināšanu, papildu finansējuma piešķiršana plānota 2022./2023.m.g. esošā finansējuma ietvarā, attiecīgi nav nepieciešams papildu finansējums. Noteikumu projekts ir papildināts ar 7.1 un 7.2 punktiem, kas nosaka kārtību, kādā piešķirs papildu finansējumu. Attiecīgi norma par papildu finansējuma piešķiršanu pēc jaunās kartības piemērojama ar 2023.gada 1. septembrī.  Saskaņā ar Izglītības likuma pārejas noteikumu 60. punktu ar 2019. gada 1. augustu no Izglītības likuma tika izslēgts vārds “internātskola”. Savukārt Atbilstoši Vispārējās izglītības likuma pārejas noteikumu 35. punktam grozījumi Vispārējās izglītības likuma 29. panta otrajā daļā, ar kuriem citstarp izslēgta internātskola kā pamatizglītības ieguves vieta, stājās spēkā 2019.gada 1.septembrī. Ņemot vērā, ka pašvaldībām, sniedzot pārskatus par izlietoto mērķdotāciju, nav vairs jāatskaitās par finansējuma izlietojumu internātskolās, tiek precizēta iepriekš minētā pārskata veidlapa, svītrojot no tās normas, kas attiecas un internātskolām. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija. |
| 4. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021. | | 2022. | | 2023. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru  2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 316 884 435 | 0 | 316 884 435 | 0 | 316 884 435 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 316 884 435 | 0 | 316 884 435 | 0 | 316 884 435 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 316 884 435 | 0 | 316 884 435 | 0 | 316 884 435 | 0 | 0 |
| 2.1. valsts pamatbudžets | 316 884 435 | 0 | 316 884 435 | 0 | 316 884 435 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nav. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Rīkojuma projekts šo jomu neskar. | | | | | | |
| 8. Cita informācija | Ailēs “saskaņā ar valsts budžetu kārtējam gadam” un “saskaņā ar vidēja termiņa budžeta ietvaru” norādīts finansējums, kas apstiprināts likumā “Par valsts budžetu 2020.gadam” un likumā “Par vidēja termiņa budžeta ietvaru 2020., 2021. un 2022. gadam” 62. resora “Mērķdotācijas pašvaldībām” programmai 05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām” un programmai 10.00.00. “Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām”.  Finanšu līdzekļi projekta īstenošanai tiks rasti 62. resoram “Mērķdotācijas pašvaldībām” apstiprinātā finansējuma ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ņemot vērā, ka finanšu līdzekļi projekta īstenošanai tiek rasti 62. resoram “Mērķdotācijas pašvaldībām” apstiprinātā finansējuma ietvaros, vienlaikus skatāmi grozījumi Ministru kabineta 2016. gada 5. jūlija noteikumi Nr. 445 “Pedagogu darba samaksas noteikumi” un Ministru kabineta 2016. gada 15. jūlija noteikumi Nr. 477 “Speciālās izglītības iestāžu un vispārējās izglītības iestāžu speciālās izglītības klašu (grupu) finansēšanas kārtība”. |
| 2. | Atbildīgā institūcija | Ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |
| --- | --- |
| **VI. Sabiedrības līdzdalība un komunikācijas aktivitātes** | |
| Plānotās sabiedrības līdzdalības un komunikācijas aktivitātes saistībā ar projektu | 2020. gada 13. maija ministrijas organizētajā video seminārā republikas pilsētu un novadu izglītības pārvalžu vadītāji un izglītības speciālisti tika informēti par plānotajiem grozījumiem, kas ietverti šajā projektā. |
| Sabiedrības līdzdalība projekta izstrādē | Noteikumu projekts publicēts ministrijas mājas lapā 2020. gada 22.maijā (pieejams: <https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti>). |
| Sabiedrības līdzdalības rezultāti | Pēc 2020. gada 13. maijā organizētā video semināra republikas pilsētu un novadu izglītības pārvaldes un izglītības speciālisti nav izteikuši iebildumus par plānotajiem grozījumiem, kas ietverti šajā projektā. |
| Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, novadu un republikas pilsētu pašvaldības, valsts augstskolas, to dibinātās vispārējās vidējās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Izglītības un zinātnes ministre I. Šuplinska

Vizē:

Valsts sekretāre L. Lejiņa

A.Trokša

67047858, [Alise.Troksa@izm.gov.lv](mailto:Alise.Troksa@izm.gov.lv)